KIRJALLINEN KYSYMYS P-2839/97 neuvostolle esittäjä(t): Hiltrud Breyer (V) (1. syyskuuta 1997)

Aihe: Temelinin ydinvoimala Tsekin tasavallassa

Tsekin tasavallassa lähellä Itävallan rajaa sijaitsevassa Temelinissä rakennetaan kahta reaktoria, jotka ovat tyyppiä VVER-1000. Rakennustyöhön liittyy suuria teknisiä, rahoituksellisia, organisatorisia ja oikeudellisia ongelmia. Alkuperäistä käyttöönottoajankohtaa 1992 on lykätty virallisesti useita kertoja; viimeisin arvio valmistumisajankohdasta on vuosi 1999/2000. Kokonaiskustannukset olivat alkuperäisen suunnitelman mukaan 26 miljardia korunaa ja nyt ainakin 85 miljardia korunaa (noin 5 miljardia Saksan markkaa). Kustannusten nousu aiheutuu jälkikäteen asennettavasta ohjaus- ja polttoaine-elementtijärjestelmästä, jonka toimittaa amerikkalainen yhtiö Westinghouse venäläisten puutteellisten perusrakennesuunnitelmien ja useiden todettujen yhteensopivuusongelmien ja laadullisten puutteiden takia. Tästä syystä on pelättävissä, että turvallisuus ei suinkaan lisäänny vaan pikemminkin vähenee.

1. Miten komissio suhtautuu siihen, ettei ole käyty läpi uutta hyväksyntämenettelyä, tehty ympäristövaikutusten arviointia, kustannusten optimointitutkimusta, turvallisuusanalyysiä eikä toteutettu kansalaisten osallistumismenettelyä (public participation process), vaikka Temelinin ydinvoimalahankkeeseen liittyy huomattavia jälkikäteen tehtyjä muutoksia, joiden takia EU-rajalle pystytetään maailmanlaajuisesti testaamaton VVER-1000-reaktorin prototyyppi?

2. Miten komissio aikoo huomioida tämän asian Tsekin tasavallan mahdollisen EU-jäsenyyden yhteydessä?

3. Onko komissio tietoinen Itävallan kansalliskokouksen 9. heinäkuuta 1997 tekemistä yksimielisistä päätöksistä, joiden mukaan tulevissa KIE-maiden kanssa käytävissä jäsenyysneuvotteluissa pyritään mm. saamaan aikaan suunnitelmia ydinvoimasta luopumiseksi sekä EU:n rahoitusvälineitä tähän tarkoitukseen, ja mikä on komission arvio tästä esimerkiksi Temelinin ydinvoimalan ja Tsekin tasavallan tapauksessa?

Vastaus (4. joulukuuta 1997)

Neuvosto on tietoinen ongelmista, joihin arvoisa parlamentin jäsen viittaa. Niiden luottamuksellisten suhteiden puitteissa, jotka Euroopan unionilla on assosioituneisiin Keski- ja Itä-Euroopan maihin, myös Tsekin tasavaltaan, neuvosto on useaan otteeseen kiinnittänyt Tsekin viranomaisten huomiota näihin asioihin. Todeten Tsekin viranomaisten sitoumukset ydinturvallisuuden sekä maansa ydinlaitoksia koskevien tietojen toimittamisen parantamiseksi neuvosto on tuonut esiin, että se kiinnittää myös jäsenyysneuvotteoluiden kannalta erittäin suurta huomiota voimaloiden ydinturvallisuuden korkeaan tasoon ja tiiviiseen yhteistyöhön tämän tavoitteen toteuttamiseksi.

Tsekin tasavallan jäsenyysneuvottelujen ja ydinvoiman välisen suhteen osalta neuvosto korostaa, että on erittäin tärkeätä, että jäseneksi prykivät maat, myös Tsekin tasavalta, hyväksyvät mahdollisimman pian yhteisön säännöstön kokonaisuudessaan ja panevat viipymättä täytäntöön sitoumuksensa ydinvoimaloiden uudenaikaistamisesta ja/tai sulkemisesta ja ydinjätteen käsittelymenettelystä.

Lisäksi yksi liittymisen tavoitteista on varmistaa, että jäseneksi pyrkivät maat hyväksyvävät kansainvälisesti tunnustetut ydinturvallisuutta koskevat kansainvälisen ydinturvallisuutta koskevan yleissopimuksen mukaiset periaatteet, liittyvät kyseiseen yleissopimukseen ja ratifioivat sen.